
  Forord


  Denne boken er et resultat av samarbeidet mellom forskere i det organisasjonsfaglige miljøet ved UiT Norges arktiske universitet, som inngår i Forsknings­gruppen i organisasjon og ledelse (FIOL). De fleste er, i tillegg til å være organisasjons­forskere, utdannet statsvitere og har en særlig interesse for studiet av organisatoriske ideer og oppskrifter som blir populære i offentlig sektor. I tillegg til forskere fra vårt eget fagmiljø har vi fått med bidrag fra forskere fra andre disipliner og institusjoner, ikke minst designforskere fra Sverige og Danmark.


  Boken handler om tjenestedesign og designtenkning i offentlig sektor. Dette er en nokså ny ide og effektiviseringsoppskrift som har spredt seg raskt i norsk offentlig sektor. Parallelt har en ny profesjon gjort sitt inntog i sektoren – designprofesjonen, som tidligere var nokså ukjent, både i sektoren og for oss organisasjonsforskere. Vårt kjennskap til og interesse for tjenestedesign skyldes en ren tilfeldighet. Begrepet dukket opp i forbindelse med et annet forskningsprosjekt. Ingen av oss hadde den gangen hørt om tjenestedesign, men nærmest over natten opplevde vi at begrepet var «på alles lepper». Særlig fascinerende er det at tjenestedesign ble oppfattet som en løsning på de mest komplekse utfordringene som offentlig sektor står overfor, men også som en løsning på de store samfunnsutfordringene, som blant annet fattigdom, arbeidsledighet, klima, m.m. Denne oppdagelsen falt sammen med det vi mener er en fornyet interesse for design også i organisasjonsfaget, ikke bare av de formelle sidene ved organisasjoner, men også de prosessuelle og visuelle sidene.


  Boken er ingen innføringsbok i tjenestedesign, men derimot en kritisk og pragmatisk tilnærming til fenomenet. Den henvender seg til alle som er opptatt av tjenestedesign og designtenkning, både forskere, studenter og praktikere. I så måte er den et tydelig uttrykk for forskningsmiljøets opptatthet av å være både kritisk og konstruktiv.


  Takk til Sylvi Barman-Jenssen ved Nordnorsk Design- og Arkitektur­senter (NODA), som var en av de første som entusiastisk introduserte oss for tjeneste­design. Takkes skal også professor Simon Clatworthy ved Arkitektur- og designhøgskolen i Oslo (AHO) som raust delte sin versjon om fremveksten og spredningen av tjenestedesign i Norge. Det samme gjelder designer Kaja Misvær Kistorp ved Designit og førsteamanuensis ved AHO. Takk også til designer Lavrans Løvlie, ofte omtalt som verdens første tjenestedesigner, som umiddelbart sa ja til å skrive sin personlige beretning om etableringen av designfirmaet Livework og deres tjenestedesignkonsept. Til sist en stor takk til forlagsredaktør Per Robstad i Fagbokforlaget som fattet interesse for prosjektet og har fulgt det med kyndig hånd frem til mål.


  Tromsø, 12. september 2024


  Turid Moldenæs, Hilde M. Pettersen og Kjell Arne Røvik

  Kapittel 1


  Den nye designrollen og tjeneste­design i norsk offentlig sektor


  Turid Moldenæs, Hilde M. Pettersen og Kjell Arne Røvik


  Design og designernes rolle har endret seg markant de siste 20 årene (jf. Cooper, 2019) og dermed også deres arbeidsoppgaver. Det samme gjelder definisjonen av en designer, som er betydelig utvidet fra tidligere (jf. Kimbell, 2009; Engholm & Salamon, 2017). De klassiske designdisiplinene grafisk design, industridesign og arkitektur er blitt supplert med nyere disipliner som blant annet interaksjons­design, forretningsdesign og tjenestedesign (jf. Stickdorn, 2011). En undersøkelse i de nordiske landene viser at de fleste designere jobber i privat sektor med produktutvikling og kommunikasjonstjenester (Nordic Innovation, 2022). Samtidig jobber dobbelt så mange tjenestedesignere, strategiske designere, grafiske designere, digitale designere og produktutviklere i offentlig sektor. I Norge kan veksten i antallet designere, og da særlig tjenestedesignere i offentlig sektor, langt på vei forklares med myndighetenes satsing på tjenestedesign­prosjekter gjennom den såkalte Stimulab-ordningen, som ble etablert i 2016. Ordningen, som er et samarbeid mellom Digitaliseringsdirektoratet og DOGA (Design og arkitektur Norge), skal stimulere til innovasjon i offentlig sektor, gjennom tjenestedesign. Formålet er formulert som å «stimulere virksomheter til å samarbeide om å utforske, forstå og løse felles floker for å gjøre hverdagen enklere for innbyggerne og forvaltningen mer effektiv».1 Midlene som tildeles, skal brukes til å kjøpe inn ekstern kompetanse i form av konsulenter. I kjøl­vannet har flere offentlige institusjoner ansatt tjenestedesignere. Enkelte har også gått til det skritt å etablere «in-house»-avdelinger med tjenestedesignere, som NAV og Oslo kommune er eksempler på.2 Stimulab-ordningen har videre bidratt til å skape et marked for konsulentbyrå som tilbyr tjenestedesign, som også har vært i vekst (jf. Moldenæs & Pettersen, kapittel 4).


  Denne boken handler om tjenestedesign og ulike sider ved utbredelsen av denne organisatoriske ideen i norsk offentlig sektor. Tjenestedesign handler om prosessen med å utvikle tjenester, basert på et brukerperspektiv.3 Den tyske professoren Birgit Mager har for eksempel beskrevet intensjonen med tjenestedesign, eller Service Design, som er den engelske betegnelsen, slik:


  Service Design aims to ensure service interfaces are useful, usable and desirable from the client’s point of view and effective, efficient and distinctive from the supplier’s point of view (Mager, 2009).


  Det britiske Design Council (2010) som har inspirert mye av tenkningen i norsk offentlig sektor, har på samme måte som Mager lagt vekt på tjenestens nytte, anvendbarhet, effektivitet og at tjenesten er ønsket. En annen sterk inspirasjons­kilde til den norske versjonen kommer fra designbyrået Livework, som ble etablert i London i 2001 av blant andre norske Lavrans Løvlie. Livework har beskrevet tjenestedesign slik:


  Service Design is the application of established design process and skills to the development of services. It is a creative and practical way to improve existing services and innovate new ones (Livework, 2010).


  Her er det lagt vekt på at tjenestedesign er en prosess for forbedring av eksisterende tjenester og utvikling av nye, samt at det er en kreativ prosess. Samtidig ser vi at innovasjonsaspektet er eksplisitt fremhevet. Ifølge Stickdorn og Schneider (2011/2019) er tjenestedesign en tverrfaglig tilnærming, som kombinerer metoder og verktøy fra ulike disipliner. De understreker samtidig at det ikke finnes en felles definisjon av tjenestedesign. Det som er felles, er selve tenkningen konseptet hviler på, som er en generisk designtenking, i betydningen et mindset eller en tenkemåte, som gjør at man nærmer seg problemer på en bestemt måte (Cross, 1982; jf. Moldenæs & Pettersen, kapittel 3). I mangel på en felles definisjon av tjenestedesign har Stickdorn og Schneider (2011/2019) illustrert det de omtaler som en tjenestedesigntenkning gjennom fem kjerneprinsipper. Disse er:


  1. Brukersentrert: tjenesten skal forstås fra brukerens perspektiv.


  2. Samskaping: alle interessenter bør involveres i tjenestedesignprosessen.


  3. Sekvensering: tjenesten bør visualiseres som en sekvens av sammenhengende handlinger.


  4. Evidensbasering: usynlige tjenester bør visualiseres i fysiske artefakter.


  5. Holistisk: den helheten som en tjeneste inngår i, bør tas med i betraktning.


  I Norge er den britiske tilnærmingen, som går under betegnelsen «Den doble diamanten», videreutviklet til «Den triple diamanten». Dette er en prosess som består av følgende tre faser: 1. Diagnose- eller innsiktsfasen, der brukerens faktiske behov identifiseres. Denne fasen skal ende opp med et endrings­bilag. 2. Utforskings- og defineringsfasen, der mulighetsrommet for løsninger ut­forskes. I denne fasen utvikles ideer og løsninger testes ut, før den løsningen som best svarer til problemet, velges. 3. Utviklings- og leveringsfasen, der den valgte løsningen videreutvikles, prototypes og simuleres. De offentlige virksomhetene som mottar støtte til tjenestedesignprosjekter via Stimulab-ordningen, er forpliktet til å følge den «Triple diamanten».


  Det mest kjente tjenestedesignprosjektet i norsk offentlig sektor, «Brystkreftprosjektet: Hvis pasienten fikk bestemme», ble gjennomført ved Ullevål sykehus i 2010. Prosjektet hevdes å ha redusert ventetiden for utredning av brystkreft med hele 90 %, uten å øke kostnadene.4 Brystkreftprosjektet brukes ofte som et referanseprosjekt for å illustrere hva som er mulig å få til ved hjelp av tjenestedesign, dels på grunn av at resultatet kunne tallfestes. I kjøl­vannet har omfanget av offentlige tjenestedesignprosjekter økt betraktelig. Det samlede antall slike prosjekter er imidlertid ukjent,5 men en gjennomgang av norske konsulentbyråers nettsider, nettsidene til Kommunesektorens organisasjon (KS) og Stimulabs prosjekter, viser at det per 2023 var gjennomført mer enn 100 tjenestedesignprosjekter i ulike deler av offentlig sektor. Av disse var 47 Stimulab-prosjekter. De omfatter både kommuner, direktorater og andre offentlige etater, som Arkivverket, flere sykehus, NAV, Brønnøysund­registrene, Skatte­etaten, Helsedirektoratet, Direktoratet for økonomistyring (DFØ), Folkehelseinstituttet, Justisdepartementet, Meteorologisk institutt, Kristiansand kommune, Bodø kommune og Oslo kommune. Prosjektene strekker seg fra enkle til mer komplekse prosjekter, som går på tvers av sektorer, blant annet innenfor psykisk helse og rus, kriminalomsorg m.m. De sistnevnte beskrives ofte som «flokeprosjekter», som er en implisitt referanse til prosjekter som skal løse de komplekse og sammensatte utfordringene i offentlig sektor, såkalte gjenstridige eller «wicked problems» (Rittel & Webber, 1973).


  Det er imidlertid ikke nytt at norske myndigheter gir støtte til design. Allerede i 1963 ble stiftelsen Norsk Designcentrum etablert av Norges Eksportråd og Industriforbundet (NHO), senere Norsk Designråd.6 Hensikten var å fremme design som et strategisk innovasjonsverktøy i norsk næringsliv. Stiftelsen ble finansiert av Nærings- og fiskeridepartementet. Det som er nytt, er den store utbredelsen design har fått i offentlig sektor, spesielt gjennom tildeling av midler til tjenestedesignprosjekter. Da Norsk Designråd og Norsk Form i 2013 ble sammenslått til DOGA, ble mandatet utvidet til ikke bare å stimulere innovasjon i næringslivet, men også i offentlig sektor. Parallelt endret fokuset seg fra design av produkter til design av tjenester.


  Fra et organisasjonsfaglig ståsted føyer offentlige organisasjoners interesse for tjenestedesign seg inn i organisasjoners fornyede interesse for organisasjonsdesign, som illustrert og drøftet i boken til Blindheim mfl. (2021). I tradisjonen fra den arkitektoniske tilnærmingen innenfor statsvitenskapen (Olsen, 1988; Egeberg, 1984, 1989) betraktes organisasjonsdesign som en grunnleggende politisk aktivitet. I den forbindelse blir betydningen av formell strukturs virkning på organisasjonsatferd sentral, samt at reorganisering blir et sentralt politisk virkemiddel (Olsen, 1988). I boken viser imidlertid Blindheim mfl. (2021) til at det ikke bare er de formelle og fysiske strukturene i organisasjoner som underlegges design, men også de visuelle og mer prosessuelle sidene, som tjenestedesign er et eksempel på. Ifølge den svenske organisasjonsforskeren Nils Brunsson (2006) handler de kontinuerlige reorganiseringene og endringene om å opprettholde drømmen eller troen på den rasjonelle organisasjonen, i betydningen intensjonal og målrettet atferd. Han betegner det som håpets mekanisme, og sier følgende:


  It concerns the hope for rationality and, more specifically, the hope for the rational organization. It is uncertain whether this hope has ever been fully realised, yet this ideal is often seen to be truer than the fallen practice (Brunsson, 2006, s. 2).


  Når det gjelder tjenestedesign spesielt, er det drømmen eller håpet om kunne å løse offentlig sektors «wicked problems». Offentlig sektors organisasjoner er langt mer komplekse enn private. For det første preges offentlige organisasjoner av at de – i motsetning til private – må ivareta mange ulike mål. For det andre er ledere i offentlige organisasjoner ansvarlig overfor borgere og velgere og ikke aksjeeiere. For det tredje opererer ikke offentlige organisasjoner i et marked der økonomisk overskudd er et overordnet mål. En siste illustrasjon på offentlige organisasjoners kompleksitet er at mange av de store samfunns­utfordringene knyttet til blant annet klima, samfunnssikkerhet, arbeidsledighet m.m. går på tvers av organisasjonsgrenser, sektorer og styringsnivåer. Dette er imidlertid ikke et sykdomstrekk, men et systemtrekk (Christensen mfl., 2004/2021).


  I denne boken er vi spesielt opptatt av tjenestedesign som en moderne ide og organisasjonsoppskrift, dens reise inn i norsk offentlig sektor og den videre skjebnen for de mange tjenestedesignprosjektene. Boken er bygd opp langs følgende tre spørsmål: For det første om den sterke utbredelsen av tjeneste­designprosjekter i norsk offentlig sektor kan forstås i lys av at det er vokst frem et organisatorisk felt, og om dette feltet i så fall er blitt institusjonalisert. For det andre hva som kjennetegner tjenestedesign som organisatorisk ide. Representerer den noe nytt, og hva er det i så fall? For det tredje hvilke typer tjenester eller innovasjoner som skapes gjennom tjenestedesignprosesser, og hva som skjer med dem når de skal tas i bruk. Blir det kun nytale og ingen ny praksis? Nærmere bestemt er vi opptatt av utbredelsen og implementeringen av tjenestedesign i norsk offentlig sektor. I tillegg er vi nysgjerrige på statusen i våre naboland, spesielt i Danmark og Sverige. Med dette inntar vi også en kritisk, analytisk tilnærming til tjenestedesign og designtenkning i offentlig sektor.


  Et pragmatisk perspektiv


  Tjenestedesign er en av stadig flere sirkulerende ideer som gir oppskrifter på forbedring og effektivisering av ulike deler av samtidens organisasjoner (Pettersen mfl., 2021; Moldenæs & Pettersen, 2022). I den etter hvert omfattende forsknings­litteraturen om sirkulerende organisasjonsoppskrifter har det utkrystallisert seg to ulike måter å forstå dette fenomenet på. Den første er ut­ledet fra et rasjonelt-instrumentelt perspektiv og betrakter sirkulerende organisasjonsideer, som blant annet tjenestedesign, som et verktøy (Von Hippel & Katz, 2002; McGarth & Bates, 2013). Den andre, med røtter i et sosialkonstruktivistisk perspektiv, forstår slike ideer og oppskrifter primært som meningsbærende symboler (Daft & Weick, 1984; DiMaggio & Powell, 1991; Czarniawska, 1997). Med disse to perspektivene som linser zoomer vi først inn på noen vesentlige kjennetegn ved tjenestedesignfeltet. Det åpner også for å se trekk ved tjenestedesign som ikke passer inn i disse to forståelsesmåtene. Innsikter fra begge disse tilnærmingene både kritiseres og suppleres og inngår i det som er bokens gjennomgående tilnærming, referert til som et pragmatisk perspektiv på tjenestedesign.


  Tjenestedesign som verktøy


  Sett fra dette perspektivet fremstår tjenestedesign som en effektiv metode og et godt utprøvd verktøy for å håndtere utfordringer i samtidens organisasjoner – og spesielt i norsk offentlig sektor. Tjenestedesign har allerede stor utbredelse i sektoren, og forestillingen er at de verktøy og metoder som har særlig stor spredningskraft, er de som har vist seg å fungere best i praksis. Tjenestedesign fremstilles som en metode som opprinnelig er utviklet av rasjonelt orienterte og kunnskapsbaserte aktører, og som så er blitt slipt til gjennom forskning og erfaringslæring (Moldenæs & Pettersen, 2022). Dette er også det dominerende narrativ og selvforståelse blant aktører på tjenestedesign­feltet. Sentral er forestillingen om at tjenestedesign utvikles og forvaltes på et faktaorientert, kunnskapsdrevet, profesjonalisert, internasjonalt og stadig mer etablert virksomhetsfelt. Det norske tjenestedesignfeltet, for eksempel, preges av en tung forskningsinstitusjon i sentrum, Arkitektur- og designhøgskolen i Oslo (AHO) (jf. Moldenæs & Pettersen, kapittel 4; Danielsen & Brattvoll, kapittel 7). Det har i løpet av relativt kort tid blitt etablert flere utdanningstilbud i tjeneste­design der deltakerne blant annet drilles i rasjonelle, vitenskapslignende metodikker (bl.a. «Den triple diamanten»). Tjenestedesign er også etablert som et stort praksisfelt. Etterspørselen etter tjenestedesignkompetanse er betydelig, til­budet av slik kompetanse er omfattende, samtidig som et stort antall aktører er involvert i mange prosjekter som praktiserende tjenestedesignere.


  Det er imidlertid også vesentlige kjennetegn ved tjenestedesignfeltet som ikke passer inn i det rasjonalistiske narrativet. Særlig gjelder det forestillingen om tjenestedesign som en evidensbasert virksomhet, altså at tjenestedesign praktiseres på et erfarings- og forskningsbasert kunnskapsgrunnlag, som blant annet omfatter fakta om og hvordan designende tjenester blir implementert, og hvilke effekter det har ført til. Denne forutsetningen om praktisering, basert på tilbakeført kunnskap om hvordan intervensjoner de facto virker, er fore­løpig i liten grad oppfylt i tjenestedesignfeltet. Det er eksempelvis gjort svært lite forskning der man har forsøkt å etterprøve og dokumentere effekter av tjenestedesignprosjekter. Det er en av flere indikasjoner på at den omfattende praktiseringen av tjenestedesign i dag i liten grad oppfyller kravene som stilles til evidensbasert praksis.


  Tjenestedesign som symbol


  Tjenestedesign kan også forstås i et symbolperspektiv, med verktøytilnærmingen som kontrast. Sett fra et symbolperspektiv fremstår tjenestedesign og andre populære organisasjonsideer som meningsbærende symboler som organisasjoner etterspør fordi de så sterkt assosieres med verdier som effektivitet, innovasjon, rasjonalitet, fornyelse og fremgang (Czarniawska, 1997; Røvik, 2007). Når tjenestedesign og andre populære ideer har fått så stor spredning, er det ikke fordi de har vist seg å være supereffektive verktøy med dokumenterte effekter, men fordi de har fått en særs effektivt legitimerende innpakning som symboler på de ovennevnte verdier. Symbolverdien og dermed spredningskraften kommer dels av at populære oppskrifter som tjenestedesign er blitt i) scientifisert, dvs. fremstilt som utviklet og praktisert på grunnlag av en rasjonell og vitenskapelig logikk, ii) sosialt autorisert, det vil si positivt assosiert med kjente institusjoner, miljøer og personer med høy anseelse og som hevdes å ha utviklet og/eller anvendt ideen med suksess, og iii) universalisert, dvs. fremstilt som metode som i prinsippet kan brukes i alle typer organisasjoner, og i så vel privat som offentlig sektor (Pettersen & Røvik, 2024) (jf. Moldenæs & Pettersen, kapittel 3; Danielsen & Brattvoll, kapittel 7).


  Når organisasjoner adopterer tjenestedesign eller andre populære opp­skrifter, så er det ikke nødvendigvis fordi man har konkrete utfordringer i egen virksomhet som trenger løsning. Snarere begeistres man fordi tjenestedesign har fått en sterk symbolsk ladning ved å bli assosiert med innovasjon i moderne organisasjoner, og særlig i offentlig sektor. De fører også med seg at organisasjoner ofte slår seg til ro med å adoptere tjenestedesign som fernissaktig prat, men uten å trykke hardt på for å få det implementert og omskapt til nye tjenestepraksiser.


  Det finnes imidlertid vesentlige kjennetegn ved tjenestedesign som ikke umiddelbart passer inn i alle forutsetningene i symbolperspektivet. Det gjelder for eksempel antakelsen om at organisasjoner begeistres for og adopterer tjeneste­design uten at det har grunnlag i konkrete problemer som det søkes etter løsninger for. Et hovedinntrykk fra studier av ulike tjenestedesignprosjekter (der flere er publisert i denne boken) er derimot at stort sett alle er initiert av konkrete – og ikke sjelden alvorlige – utfordringer som har vist seg vanskelig å håndtere.


  Et pragmatisk perspektiv på tjenestedesign


  I denne boken legger vi an et pragmatisk perspektiv på tjenestedesign. Det har røtter tilbake til pragmatismen som teoretisk-filosofisk tradisjon, og særlig slik den ble utviklet i USA av Charles Sanders Peirce (1905) og John Dewey (1916) og ført videre i nyere tid av blant andre Richard Rorty (1999). Sentralt i det pragmatisk-filosofiske prosjektet har vært å utvikle en teori om kunnskap og praksis som peker utover dikotomien mellom den klassiske empiristiske posisjonen (jf. verktøytilnærmingen til tjenestedesign) og den klassiske idealistiske posisjonen (jf. symboltilnærmingen). Særlig Dewey (1916) var opptatt av at ide og praksis ikke eksisterer uavhengig av hverandre, men virker sammen på komplekse måter. En grunnleggende forestilling i pragmatismen er at verdien av en ide avhenger av hvordan den vil virke for praktiske formål, og hvorvidt den virker for praktiske formål, avhenger i neste omgang av hvorvidt og eventuelt hvordan aktører tolker og utformer ideen slik at den kan benyttes til praktiske formål. Sentralt i pragmatismen er ambisjonen om å forene et platonsk ideal (ideenes verden) med et aristotelisk ideal (praksisenes verden) (Røvik, 2019).


  Den pragmatiske grunntanken kan gjenfinnes i organisasjonsforskningen, bl.a. i den såkalte «rigor relevance»–debatten (Vermeulen, 2005; Gulati, 2007). Den kan også lett spores i skandinaviske versjoner av institusjonalisme. Forsøkene i enkelte organisasjonsvitenskapelige fagmiljøer på apriorisk å etablere et skarpt skille mellom organisasjonsideenes verden og den praktiske virkeligheten i organisasjoner, som nærmest to autonome systemer preget av helt ulike logikker (Kieser & Leiner, 2009; Podolny, 2009; Bartunek & Rynes, 2010) preger i liten grad skandinaviske arbeider. En typisk skandinavisk tilnærming har vært å gjøre casestudier for å finne ut hva som faktisk skjer når ulike ideer og oppskrifter blir forsøkt tatt inn og tatt i bruk i organisasjoner (Sahlin-Andersson, 1996; Jonnergård & Erlingsdottir, 2012; Nielsen mfl., 2020).


  En slik pragmatisk tilnærming ligger også til grunn når vi ikke ser verktøy­forklaringen og symbolforklaringen som alternative og konkurrerende forklaringer, som skal testes ut for å få slått fast hvilken av dem som representerer den riktige forståelsen av tjenestedesign. En pragmatisk tilnærming betyr at vi ikke bare teoretiserer og holder analysene på et abstrakt nivå, men også gjør empiriske studier, med blikk for både det verktøymessige og det sym­bolske aspektet ved tjenestedesign. Dette er to logikker som er kjedet sammen på mange og komplekse måter i praktisk tjenestedesign. Dersom analysen utelukkende holdes på det teoretisk-abstrakte planet, er det lett å trekke og sementere et skarpt skille mellom det som kan oppfattes som to konkurrerende teorier: en om tjenestedesign som et innovasjonsverktøy som virker, og en annen om tjenestedesign som bare et tidsriktig symbol og en av flere moteaktige organisasjonsideer uten praktiske virkninger. Sett fra en pragmatisk-empirisk posisjon, derimot, kan man for eksempel se tilfeller der tjenestedesign kan være en metode som anvendes og har virkninger, men som samtidig er et meningsbærende og legitimitetsskapende symbol (Røvik, 2019). Da kan man også få øye på tilfeller der organisasjoner etterspør tjenestedesign for å løse ekte og utfordrende problemer, samtidig som man er blitt oppmerksom på og motivert til å adoptere og gå i gang med tjenestedesign som følge av oppskriftens symbolske kraft og synlighet.


  Spørsmålet om tjenestedesign virker eller ikke virker, kan ikke avgjøres apriorisk, altså teoretisk og en gang for alle. Sett fra en pragmatisk-empirisk posisjon er svaret heller at «det kommer an på». Bakgrunnen er blant annet at tjenestedesign ikke er et fysisk og ferdigformet objekt, men en mer eller mindre tydelig formulert metodeide. Det betyr at den vil kunne bli konkretisert og få ulik utforming og innretning på ulike steder og i ulike prosjekter. Det pragmatiske perspektivet har slik sett klart slektskap til sentrale ideer og resonnementer i skandinavisk institusjonalisme, og særlig til den translasjonsteoretiske tilnærmingen for å forstå hvordan organisasjonsoppskrifter (som bl.a. tjenestedesign) oppstår, spres, sirkulerer og forsøkes implementert i moderne organisasjoner (Czarniawska & Joerges, 1996, Sahlin-Andersson, 1996; Czarniawska & Sevon, 2005; Røvik, 1998, 2007). En sentral innsikt i denne tilnærmingen er at sirkulerende organisasjonsideer og -oppskrifter blir oversatt, i betydningen redigert og filtrert, og i varierende grad tilpasset til de nasjonale og lokale organisatoriske kontekster de forsøkes tatt inn i og eventuelt tatt i bruk i.


  Hva som blir virkninger av tjenestedesignintervensjoner, kommer derfor blant annet an på hvilke versjoner av ideen som utvikles i hvert enkelt tilfelle, trekk ved den lokale konteksten, og hvorvidt og hvordan designete tjenester på tegnebrettet blir implementert. Sett fra et pragmatisk perspektiv er det derfor hverken hensiktsmessig eller mulig å avgjøre a priori om en organisasjons­oppskrift, enten er et hensiktsmessig verktøy til praktisk bruk eller «bare» en flyktig organisasjonsmote (Røvik, 2019). Slike resonnementer er også bakgrunnen for den gjennomløpende pragmatisk-empiriske orienteringen som knytter sammen ulike bidrag i denne boken. Mens flere av forskerne har latt seg inspirere av de to nevnte perspektivene (et rasjonelt-instrumentelt og et sosialkonstruktivistisk perspektiv) i sine analyser, har andre latt seg inspirere av antropologi og programteori.


  I vår versjon av et pragmatisk-empirisk perspektiv inngår også en kritisk tilnærming til fenomenet tjenestedesign. Det handler blant annet om hva denne boken ikke inneholder. Den inneholder ingen normative bidrag der det argumenteres for tjenestedesign generelt og/eller for bestemte versjoner av tjeneste­design spesielt. Boken gir derimot bidrag på et område der ikke bare den norskspråklige, men også den internasjonale kritisk etterprøvende litteraturen om tjeneste­design er særdeles mager, mens den øvrige litteraturen gjerne er normativ og innsalgspreget. Derfor er kapitlene i boken skrevet av forskere om nærmer seg fenomenet tjenestedesign på en kritisk etterprøvende og analytisk måte.


  Bokens kapitler


  I tillegg til dette første kapittelet og avslutningskapittelet, kapittel 14, der vi avslutter med noen refleksjoner over kapitlenes funn, er boken delt i fire deler: 1. Ideens tilblivelse og reise inn i Norge, 2. En kritisk tilnærming til tjenestedesign, 3. Fra tegnebrett til implementerte tjenester, og 4. En rapport fra våre naboland, Sverige og Danmark.


  Kapitlene i boken viser at tjenestedesign åpenbart betraktes som et vel­dokumentert verktøy og som en særdeles effektiv metode for å fremme innovasjon i offentlig sektor. Flere av dem viser imidlertid at tjenestedesign først og fremst kan forstås som et symbol på at norske offentlige virksomheter tar forventningen om innovasjon på største alvor. Dette kommer godt frem gjennom vårt pragmatisk-empiriske perspektiv, der samtlige kapitler er basert på grundige empiriske studier.


  Ideens tilblivelse og reise inn i Norge


  I denne delen presenteres fortellingen om etableringen av verdens første konsulentselskap i tjenestedesign – fortalt av etablereren selv, den norske designeren Lavrans Løvlie. I kapittel 2 gir han sin versjon av etableringen av designselskapet i London, utviklingen av Service Design-konseptet, oversettelsen og introduksjonen av det i Norge, samt etableringen av en avdeling i Norge. Løvlie avrunder sin fortelling med noen refleksjoner over fremtiden for tjenestedesign og for forholdet mellom designere som jobber i eksterne designbyrå og som jobber «in house». Dette kapittelet er et resultat av en bestilling fra redaktørene til Løvlie. Bakgrunnen for bestillingen var at hans navn dukket opp tidlig i forbindelse med vår interesse for tjenestedesign i offentlig sektor. Han ble dessuten omtalt som verdens første tjenestedesigner og som den som startet verdens første tjeneste­designbyrå. Han fremstår også som en som har hatt betydelig innflytelse på utviklingen og spredningen av ideen i Norge, men også i Sverige og Danmark. Og til vår store overraskelse var han norsk. Da vi intervjuet han i forbindelse med boken, spurte vi om han kunne tenke seg å skrive ned den historien han fortalte, slik at vi kunne bruke det som en teaser i boken. Det sa han ja til, som vi setter stor pris på. Løvlies kapittel er som sagt hans personlige beretning om hvordan tjenestedesignkonseptet som han og hans kollegaer i sin tid utviklet har spredt seg i Norge. Det er altså ikke en vitenskapelig tekst. Vi redaktørene synes likevel beretningen fortjener en plass i en bok om tjenestedesign i norsk offentlig sektor.


  Designtenkning kan forstås som et paraplybegrep for ulike designretninger og subdisipliner. I kapittel 3 viser Moldenæs og Pettersen at designtenkningens sterke utbredelse kan forstås med bakgrunn i at den både legitimeres som generisk, fremstår som vitenskapelig dokumentert samt at den er autorisert via symbioser og nettverk mellom velrennomerte forskere, forskningsmiljøer, konsulentselskaper og bedrifter, men også offentlige myndigheter. Den fremstår med andre ord som en masteride, der den sterke utbredelsen ikke skyldes dokumenterte effekter, men troen på dens effektivitet. Nettopp fordi troen er så sterk, legitimiteter den andre oppskrifter og ideer, som tjenestedesign.


  I det påfølgende kapittelet, kapittel 4, drøfter de samme forfatterne hva som kan forklare den raske spredningen av tjenestedesign i norsk offentlig sektor. Med utgangspunkt i feltbegrepet viser de hvordan det norske tjenestedesignfeltet har vokst frem ved å integrere tjenestedesign i allerede etablerte strukturer og mer overordnede ideer om hva som ble oppfattet som offentlig sektors utfordringer (for lite radikal innovasjon). Videre viser de at en sterk politisk vilje (og ressurser) har bidratt til etablering av et leverandørmarked med spesialkompetanse i tjenestedesign, som i sin tur har forsterket institusjonaliseringen av tjenestedesign som en tilnærming til innovasjon i offentlig sektor. Det er likevel uklart hvor stabilt og dermed hvor institusjonalisert feltet er.


  En kritisk tilnærming til tjenestedesign


  Bokens andre del handler om trekk ved tjenestedesign som ide og oppskrift. Flere av kapitlene anlegger et kritisk perspektiv på tjenestedesign, dels ved å sammenligne det med lignende konsepter, og dels ved å problematisere dets overførbarhet til offentlig sektor. Mens Christensen, i kapittel 5, problematiserer hvordan kjennetegn ved det offentlige byråkratiet utfordrer tjenestedesignkonseptet, spør Andersen, i kapittel 6, hva det er som skiller tjenestedesign fra andre metoder for forbedring av offentlige tjenester, som Lean-metodikken.


  Noen av de spørsmålene Christensen reiser, og som berører kompleksiteten i offentlig sektor, er følgende: Er tjenestedesign følsomt for den politiske konteksten det inngår i? Hvordan kan designere overbevise politiske myndigheter om å få de ressursene man trenger? I hvilken grad og hvordan kan en profesjonell kultur tilknyttet tjenestedesign støte an mot utviklingen av en offentlig kultur i Norge? Utfordrer tjenestedesign formelle rammer, ekspertautoritet og fagforenings­interesser? Driver tjenestedesignerne «oversalg» av de problemene de kan løse, gitt offentlig sektors kompleksitet? Kan tjenestedesign bygge bro mellom motsetninger innad i forvaltningen mellom interesser og kulturer?


  Andersen på sin side har med utgangspunkt i to forbedringsprosjekter, et Lean- og et Tjenestedesignprosjekt, demaskert den underliggende logikken i oppskriftene ved hjelp av programteori. Det viser seg at denne logikken er overraskende lik. Begge stiller imidlertid spørsmål ved tjenestedesignoppskriftens skjebne når den møter ulike organisatoriske praksiser. De konkluderer også med at tjenestedesign ikke representerer noe radikalt nytt i offentlig sektor. Mens Christensen har fokusert på brukerperspektivet, som et velkjent fokus i offentlig sektor over lang tid, viser Andersen at ingen av prosjektene hun studerte, innebar reell brukermedvirkning.


  I det siste kapittelet i denne delen, kapittel 7, har Danielsen og Brattvoll drøftet tjenestedesign i lys av hva som kjennetegner populære organisasjonsoppskrifter. Deres studie viser at tjenestedesign ble autorisert av toneangivende institusjoner, presentert som en universell oppskrift som passer for de fleste utfordringer, og spesielt for «wicked problems», som er en av samtidens store offentlige utfordringer. Timingen var med andre ord også god.


  Fra tegnebrett til implementerte tjenester


  Bokens tredje del handler om i hvilken grad de designede tjenestene blir tatt i bruk eller implementert i offentlig sektor. Til sammen dekker disse kapitlene et mangfold av offentlige virksomheter. I kapittel 8 har Brattvoll og Danielsen drøftet hvordan tjenestedesignmetodikken er anvendt i Utdanningsdirektoratets arbeid med innføring av ny læreplan i norsk skole. Deres studie viser at den i liten grad har påvirket læreplanen, utover retoriske grep. Metodikken har med andre ord først og fremst festet seg i språket og dermed hatt en symbolsk og legitimerende effekt på læreplanene.


  I kapittel 9 har Røvik gjort en grundig sammenligning av hele 12 tjenestedesignprosjekter som er finansiert av Stimulab. Hovedfunnet er at ingen av de 12 prosjektene, som alle i større eller mindre grad handlet om samarbeid på tvers, er blitt implementert 2–4 år etter at det han har betegnet som tegnebrett­fasen, var avsluttet. Han konkluderer med at det er en klar dekopling mellom prat og praksis. Til tross for dette var de to mest involverte aktørgruppene, både konsulentene og prosjekteierne, fornøyde med prosjektene, som Røvik betegner som «tilfredshetens gåte».


  I kapittel 10 diskuterer Engen og Røhnebæk utfordringer med implementering av designede tjenestekonsepter. De anvender begrepsparet planer og situerte handlinger for å belyse den krevende overgangen mellom å designe ideen om noe som er (konseptet) og de ulike versjoner av hva det skal bli (handlingene i praksis). Gjennom en studie av implementering av et nytt tjenestekonsept innen demensomsorg i en norsk kommune, gir kapittelet innblikk i utfordringer og dilemmaer ved å designe nye tjenester og skape nye praksiser. Forfatterne argumenterer for at det som designes er representasjoner av praksiser i form av planer. Lite detaljerte planer åpner for at de som tar nye design i bruk kan være med å forme dem gjennom implementeringen. Dette kan ha fordeler, men også skape usikkerhet og gi uklare retninger for ny praksis.


  Studien til Røhnebæk i kapittel 11 viser derimot at tjenestedesignmetodikken har ført til reelle endringer, ved en overgang fra manuell til digital aktivitetsplan i NAV. Den ble med andre ord implementert. Det er imidlertid usikkert om tjeneste­designmetodikken var nødvendig for å komme frem til denne løsningen. Mens Røhnebæk har studert tjenestedesign som metode for å løse et relativt enkelt problem, har både Engen og Røhnebæk samt Røvik studert langt mere komplekse utfordringer.


  En rapport fra Sverige og Danmark


  I del fire presenteres den svenske og danske fortellingen om tjenestedesign i offentlig sektor. Også disse kapitlene er skrevet etter invitasjon fra redaktørene. Begge forfatterne er velrenommerte designforskere, med god kunnskap om fremveksten og utviklingen av tjenestedesign i Sverige og Danmark. Disse bidragene er viktig for å få et bilde av tjenestedesignfeltet og om spredningen i Norge skiller seg vesentlig fra det som har skjedd i disse landene. I kapittel 12 introduserer Stefan Holmlid oss for fem perspektiver på fremveksten av tjenestedesign i Sverige. Perspektivene er ment å beskrive parallelle prosesser og ideer som har formet tjenestedesign i vårt naboland. De fem perspektivene er: strategisk bedriftsutvikling, digitalisering, innovasjon i offentlig sektor, demokrati­utvikling og estetisk praksis. I kapittel 13 tar Nicola Morelli oss gjennom utviklingen av tjenestedesign i Danmark. Hans presentasjon tar utgangspunkt i at det er en spenning relatert til trekk ved konteksten, aktørene, perspektiver på servicedesign og «the scale» (handlinger i praksis). Det er klare paralleller i spredningen av tjenestedesign i Norge, Sverige og Danmark. De ble alle forankret i eksisterende offentlige strukturer, og legitimert gjennom samme type autoritative aktører.


  
    
      1https://www.digdir.no/stimulab/dette-er-stimulab/786

    


    
      2Det er imidlertid vanskelig å få en nøyaktig oversikt over antallet tjenestedesignere da de ofte er lokalisert i IT-enheter og inngår i team sammen med andre designprofesjoner som interaksjonsdesignere, UX-designere m.m.

    


    
      3Definisjonene til Mager, British Design Council og Livework er hentet fra Stickdorn og Schneider (2011/2019).

    


    
      4https://doga.no/verktoy/designdrevet-innovasjon/case/oslo-universitetssykehus-utredning-av-brystkreft/

    


    
      5Bakgrunnen for at det er vanskelig å tallfeste prosjektene er at konsulentselskapene ikke presenterer alle sine tjenestedesignprosjekter på sine nettsider. Det samme gjelder offentlige etater og kommuner. Samtidig er tjenestedesignprosesser integrert i større prosjekter, men med andre betegnelser.

    


    
      6I 1974 skiftet stiftelsen navn til Rådet for Industridesign, og i 1985 til Norsk Designråd.

